Næstved Kommune har sendt 10 stresstruede ledere på kurser på ferieøen Kreta.

Den praksis er dog stoppet med øjeblikkelig virkning, efter at avisen Sjællandske i weekenden berettede om kurserne.

På baggrund af avisens historier, forlangte politikerne i den sydsjællandske kommune en redegørelse. Den landede hos dem i går og skulle kortlægge, hvem der fik idéen, der ifølge politikerne er opstået i forvaltningen - uden at politikerne har kendt til det.

Borgmesteren i Næstved Kommune, Carsten Rasmussen (S), er dog ikke tilfreds med redegørelsen.

- Den redegørelse er ikke dækkende nok i forhold til at finde ud af, hvem der har ansvaret, siger han, der sammen med politikerne i kommunens økonomiudvalg har en del spørgsmål, de gerne vil have svar på:

- Er det her noget, der kun er tilbudt nogle særlige medarbejdere? Er det kun ledere eller har andre kunnet få tilbuddet? spørger Carsten Rasmussen.

Sammen med resten af økonomiudvalget har han bedt om en ny undersøgelse, der skal udpege, hvor i forvaltningen Kreta-kurserne blev opfundet og ført ud i livet.

Kurser på Kreta i mindfulness

Det er kurserne "Kursus i personligt lederskab" til 25.000 per person og "Kursus i mindfulness - fra selvkritik til selvværd" til 18.000 per person, der har mødt kritik. Begge foregik på Kreta og 10 stresstruede ledere har altså været af sted.